DA Den Europæiske Unions Tidende CE 88/607

(2004/C 88 E/0627)

SKRIFTLIG FORESPØRGSEL E-0990/03

af Roberta Angelilli (UEN) til Kommissionen

(27. marts 2003)

Om: Terni Kommunes udnyttelse af midler fra kultur 2000-programmet

I september 2002 forelagde det italienske finansministeriums tilsynsudvalg opgørelsen for udnyttelsen af midler stillet til rådighed af EU.

Af denne opgørelse fremgår det bl.a., hvor foruroligende langsomt og ineffektivt en række lokale myndigheder tildeler de godkendte projekter støtte.

Også Kommissionen har flere gange henledt opmærksomheden på denne alarmerende situation for så vidt angår lokale myndigheders mangelfulde udnyttelse af EU-midler.

Navnlig visse lokale myndigheder, herunder f.eks. Terni Kommune, har hårdt brug for at udnytte EU-midlerne til fremme af det europæiske kulturområdes mangfoldighed og traditioner ved at fremme skabende kunstnerisk virksomhed og faglig mobilitet samt adgangen til og udbredelsen af kunst og kultur.

Kan Kommissionen på denne baggrund oplyse

1. om Terni Kommune har forelagt projekter i håb om at opnå støtte fra kultur 2000-programmet?

2. om Terni Kommune har fået bevilget støtte til disse projekter?

3. om de pågældende midler er blevet brugt?

Samlet supplerende svar

afgivet på Kommissionens vegne af Viviane Reding på skriftlige forespørgsler E-0830/03, E-0892/03, E-0978/03, E-0979/03, E-0980/03, E-0981/03, E-0982/03, E-0983/03, E-0984/03, E-0985/03, E-0986/03, E-0987/03, E-0988/03, E-0989/03 og E-0990/03

(30. juli 2003)

Kommissionen vil gerne henlede det ærede medlems opmærksomhed på, at Kultur 2000-programmet er et fællesskabsprogram, som er etableret på grundlag af Parlamentets og Rådets afgørelse. Programmet administreres direkte af Kommissionen og er ikke et finansieringsinstrument med tilknytning til strukturfondene. Det er derfor vigtigt at notere sig, at midlerne under Kultur 2000-programmet ikke administreres af de lokale eller regionale myndigheder, men tildeles direkte af Kommissionen i henhold til de bestemmelser og kriterier, som er angivet i afgørelsen om det pågældende programs oprettelse.

Kultur 2000-programmet har til formål at støtte projekter, som er samproduceret og samfinansieret af mindst tre deltagere med hjemsted i mindst tre forskellige lande. Betingelserne og kriterierne for deltagelse i Kultur 2000-programmet fastlægges i de årligt offentliggjorte indkaldelser af forslag, som deltagerne svarer på ved at indsende projekter direkte til Kommissionen.

I den forbindelse er støtten strengt afhængig af, at projekterne afvikles på tilfredsstillende vis (af de kulturinstitutioner, som er ansvarlige for de udvalgte projekter); projekterne overvåges af et kontor med ansvar for Kultur 2000-programmet.

Desuden vil Kommissionen gerne gøre det ærede medlem opmærksom på, at alle oplysninger vedrørende projekter, som modtager støtte fra Kultur 2000-programmet, er offentligt tilgængelige på (http://europa.eu.int/comm/culture/c2000).

Endelig var Pesaro kommune den eneste kommune — blandt de af spørgsmålet omfattede — som i 2002 fremlagde et projekt som ledende deltager inden for rammerne af Kultur 2000. Dette projekt blev udvalgt og har modtaget finansiel støtte på 82 987 EUR.

Det ærede medlem kan i øvrigt få nærmere oplysninger ved at henvende sig til de nationale myndigheder.